Budyšin (SN/MkWj). Społnomócnjeny Słowakskeje za narodne mjeńšiny kraja dr. László Bukovszky je po puću do Berlina k swojemu němskemu koleze dr. Hartmutej Koschykej w Budyšinje pozastał, zo by so z Łužiskimi Serbami zeznajomił. W Serbskim muzeju rozłoži jemu nawodnica Christina Boguszowa stawizny a wosebitosće Serbow. Přizamkny so rozmołwa z předsydu Domowiny Dawidom Statnikom, z městopředsydu Federalistiskeje unije europskich narodnych mjeńšin Bjarnatom Cyžom a z jednaćelom Domowiny Markom Kowarjom.
Słowakski hósć je w swojej domiznje zamołwity za 13 narodnych mjeńšin, kotrež bědźa so z přiběracej asimilaciju. Nimo toho maja dźewjeć mjeńšinowych rěčow, kotrež su we wobłuku Europskeje charty za škit mjeńšin připóznate. Swoje zajimy zastupuja mjeńšiny w Słowakskej w přiradźe, z kotrejž swoje žadanja a wočakowanja słowakskemu knježerstwu posrědkuja.
Waršawa (dpa/SN). Zastupnicy hospodarstwa Němskeje a Pólskeje wobhladuja póndźelu so zahajace Hannoverske wiki jako šansu. „Je to dobra składnosć, nahladnosć Pólskeje zaso polěpšić“, rjekny Katarzyna Soszka-Ogrodnik, rěčnica Němsko-pólskeje industrijneje a wikowanskeje komory (AHK) powěsćerni dpa we Waršawje. Pólska je lětsa partnerski kraj wikow. Po nastupje noweho narodnokonserwatiwneho knježerstwa w lěće 2015 bě kraj mjez wukrajnymi inwestorami na atraktiwnosći zhubił. Zakonske změny noweho knježerstwa běchu předewzaćelow znjeměrnili, kotřiž njejsu na to w Pólskej dale inwestowali.
Wuhlady za tute lěto pak su po měnjenju fachowcow zaso pozitiwne. Předewšěm wočakowane spěchowanske srědki EU, kotrychž prud bě nachwilnje přetorhnjeny, nowym inwesticijam polěkuja, je sej Soszka-Ogrodnik wěsta. Na industrijnej přehladce w Hannoveru móže so Pólska ze swojeje inowatiwneje a moderneje stronki prezentować. Tež tam je minjeny čas wjele nowych firmow nastało.
Praha. Přez jutry je zaso šwarna ličba ćěkancow ze Sewjerneje Afriki přez Srjedźne morjo do Europy přijěła. Samsny čas je so Čěska rozsudźiła, přichodnje scyła žanych ćěkancow wjace do kraja njedać.
Poprawom měješe kraj po woli Europskeje unije 1 600 ćěkancow hospodować, kotrež hižo dlěši čas w italskich abo grjekskich lěhwach na to čakaja, zo jich w druhich krajach EU zaměstnja. Dotal je runje dwanaće wosobow oficialnje přišło. Lěhwa ćěkancow su prózdne. Češa rěča wšak tak a tak wo „lěhwa za wotsunjenje“. Tam ćěkancow kaserněruja, kotřiž běchu do kraja přišli a kotrychž běchu něhdźe w kraju lepili. Po čěskim zrozumjenju jedna so wo ilegalnych, dokelž su po puću do Němskeje bjez dowolnosće do kraja přišli. Tole płaći tam jako chłostajomny njeskutk. Češa maja tuž wulki zajim, jich spěšnje wotbyć.
Praha (ČŽ/K). Nanojo maja nětko tež w Čěskej po porodźe dźěsća narok na płaćeny dowol. Tydźeń móžeja sej wólno wzać a dóstanu za tón čas 70 procentow zakładnych dochodow. Tole zeskutkownja nowela zawěsćenskeho zakonja, kotruž je senat wčera schwalił. Z přitomnych 77 senatorow je 58 za to hłosowało, jedyn bě přećiwo tomu a 18 so hłosa wzda. Nowela spomnjeneho zakonja tohorunja postaja, zo dóstanu dobrowólni wohnjowi wobornicy kaž tež přisłušnicy wuchowanskich słužbow přichodnje wyši chorobny pjenjez.
Senatorojo su „nanowski dowol“, kotryž je mysleny k skrućenju poćahow mjez staršimaj a potomnikom, zwjetša podpěrali. „Z kóždej naprawu tajkeho razu signalizujemy towaršnosći, kajke hódnoty sej wažimy“, zwurazni předsyda hornjeje komory parlamenta Milan Štěch (ČSSD): Jeho naměstnica Miluše Horská (KDU-ČSL) praji: „Kročel, z kotrejž spěchujemy zhromadnosć swójby, je přewšo trěbna“. Porno tomu dalši městopředsyda senata, Jaroslav Kubera z ODS, nanowski dowol woznamjeni jako „populistisku wěcku“.
INTERNET je tež w susodnej Čěskej dźensniši dźeń njeparujomny medij. Tuchwilu wužiwa jón wšědnje 76,5 procentow wobydlerjow staršich hač 16 lět, potajkim na wšěch 6,7 milionow wosobow. Wot lěta 2006 sem je so ličba wužiwarjow interneta staršich hač 16 lět wo 36 procentow powyšiła. Tole zdźěleja medije kraja, złožujo so na daty Čěskeho statistiskeho zarjada (CSÚ). Z nich zdobom wuchadźa, zo so 1,6 milionow Čechow do interneta wohlada. „Zwjetša jedna so při tym wo wobydlerjow nad 65, ludźi zakładneje zdźěłanosće abo bjezdźěłnych“, wuswětla fakt šefina ČSÚ Iva Ritschelová, přispomnjejo, zo pak so jich podźěl lěto wob lěto pomjeńša. Wjetšina młodych ludźi do 24 lět surfuje dlěje hač 20 hodźin wob tydźeń w interneće. Něhdźe dwě třećinje wužiwarjow interneta so z nim přez notebook zwjazuje, přibližnje połojca posłužuje so kompjutera, smartfona abo tableta. Zdobom ličba tychle wužiwarjow dale spěšnje rosće. Wjetšina wužiwa internet wšědnje krótšo abo dlěje za skontaktowanje z přiwuznymi a znatymi, dale a bóle pak tež móžnosćow socialnych syćow dla. Telefonowanje přez internet porno tomu woteběra.
Waršawa. Hotowa to bomba na róčnicy lětadłoweje katastrofy w Smolensku: Znjezboženje pólskeje knježerstwoweje mašiny 10. apryla 2010 bě wuslědk bomboweho atentata. To je přepytowanska komisija noweho pólskeho narodnokonserwatiwneho knježerstwa oficialnje wozjewiła. K tomu běchu zastupnicy medijow minjenu póndźelu na wulku žurlu Wojerskeje techniskeje akademije we Waršawje prošeni. Tam pokazowachu jim film, kotryž podawki woneho dnja a rozbuch bomby napodobnja.
Při zražce knježerstwoweho lětadła bě před sydom lětami 96 pasažěrow žiwjenje přisadźiło, mjez nimi tehdyši prezident Lech Kaczyński, dwójnik nawody knježerstwoweje strony Prawo a sprawnosć (PiS) Jarosława Kaczyńskeho.
szl_Latn szl_Latn szl_Latn ces_Latn szl_Latn szl_Latn szl_Latn ces_Latn szl_Latn szl_Latn szl_Latn